b'\n_START_ARTICLE_\nUnkarin Grand Prix 2019\n_START_SECTION_\nVapaat harjoitukset\n_START_PARAGRAPH_\nKisaviikonloppua varten moni talli toi uusia p\xc3\xa4ivitysosia. Racing Point toi uuden p\xc3\xa4ivityksen autojensa jousitukseen, Renault p\xc3\xa4ivitti moottorinsa C-malliin ja Ferrari lis\xc3\xa4si bumerangin muotoiset siivet tukirakenteisiin. Alfa Romeo Racingin mekaanikot sen sijaan asensivat harjoituksissa testi\xc3\xa4 varten Antonio Giovinazzin autoon uuden matalan downforcen takasiiven, jota tallin on tarkoitus k\xc3\xa4ytt\xc3\xa4\xc3\xa4 Belgian osakilpailussa._NEWLINE_Ensimm\xc3\xa4isiss\xc3\xa4 vapaissa harjoituksissa McLarenin Lando Norris pys\xc3\xa4htyi varikon nopealle ajokaistalle, mink\xc3\xa4 seurauksena h\xc3\xa4n joutui tuomariston tutkintaan, mutta ei saanut rangaistusta. Mercedeksen Valtteri Bottaksen harjoitus oli ongelmallinen, kun h\xc3\xa4nen autoonsa iski moottorivika ja h\xc3\xa4n joutui olemaan pitk\xc3\xa4\xc3\xa4n varikolla. Harjoitusten aikana radalla esiintyi kevyit\xc3\xa4 sadekuuroja. Mercedeksen Lewis Hamilton oli harjoitusten nopein._NEWLINE_Toisten vapaiden harjoitusten aikana Toro Rosson Alexander Albonin auton vasen takarengas osui nurmikolle radan viimeisess\xc3\xa4 mutkassa ajautuen siit\xc3\xa4 voimakkaasti sein\xc3\xa4\xc3\xa4n, mink\xc3\xa4 seurauksena h\xc3\xa4n joutui k\xc3\xa4ym\xc3\xa4\xc3\xa4n l\xc3\xa4\xc3\xa4k\xc3\xa4rintarkastuksessa. Ratavirkailijat asettivat punaiset liput radalle siivoust\xc3\xb6iden ajaksi. McLarenin kuljettajien osalta sek\xc3\xa4 Norrisilla ett\xc3\xa4 Carlos Sainzilla oli autoissaan hydrauliikkaongelmia. Sateen h\xc3\xa4iritsem\xc3\xa4ss\xc3\xa4 toisissa harjoituksissa nopein oli Red Bullin Pierre Gasly._NEWLINE_Kolmansissa vapaissa harjoituksissa harjoitusaikaa lyhennettiin 50 minuuttiin, koska Formula 2 -kilpailun aikana moottoririkosta radalle valunut \xc3\xb6ljy jouduttiin ratavirkailijoiden toimesta puhdistamaan betonip\xc3\xb6lyll\xc3\xa4, mink\xc3\xa4 vaikutuksesta kuljettajat nostattivat isoja p\xc3\xb6lypilvi\xc3\xa4 ajaessaan sen p\xc3\xa4\xc3\xa4lt\xc3\xa4. Harjoitusten nopein oli j\xc3\xa4lleen Hamilton.\n_START_SECTION_\nAika-ajot\n_START_PARAGRAPH_\nAika-ajojen ensimm\xc3\xa4isess\xc3\xa4 osiossa Ferrarin Charles Leclerc sortui ajovirheeseen radan viimeisess\xc3\xa4 mutkassa ja rikkoi takasiipens\xc3\xa4 sek\xc3\xa4 diffuusorin, mutta mekaanikot pystyiv\xc3\xa4t korjaamaan vauriot nopeasti. Giovinazzi esteli Racing Pointin Lance Strollia ja sai tuomaristolta kolmen l\xc3\xa4ht\xc3\xb6ruudun rangaistuksen kilpailuun. Racing Pointin Sergio P\xc3\xa9rezin ja Renault\xe2\x80\x99n Daniel Ricciardon mahdollisuudet p\xc3\xa4\xc3\xa4st\xc3\xa4 jatkoon kariutuivat, kun he ajautuivat ruuhkaan ja pilasivat toistensa aikakierrokset. Aika-ajojen j\xc3\xa4lkeen Ricciardon autoon asennettiin uusi moottori, mink\xc3\xa4 seurauksena h\xc3\xa4n joutui l\xc3\xa4htem\xc3\xa4\xc3\xa4n kilpailuun viimeisest\xc3\xa4 ruudusta._NEWLINE_Williamsin George Russell onnistui ottamaan kaikki tehot irti autostaan ja p\xc3\xa4\xc3\xa4si toiseen osioon, jossa sijoittui kuudenneksitoista ja Giovinazzin rangaistuksen my\xc3\xb6t\xc3\xa4 h\xc3\xa4n l\xc3\xa4hti kilpailuun 15:st\xc3\xa4 ruudusta. Toisessa osiossa Gasly oli vasta yhdeks\xc3\xa4s. _NEWLINE_Kolmannessa osiossa Norris ja Sainz ajoivat seitsem\xc3\xa4nneksi ja kahdeksanneksi, vaikka autoissa esiintyi tasapaino-ongelmia aika-ajojen aikana, Gasly oli kuudes. Ferrarilla oli rengas- ja suorituskykyongelmia mutkissa, mink\xc3\xa4 seurauksena Leclerc oli nelj\xc3\xa4s ja Sebastian Vettel viides. Bottas ja Hamilton olivat toinen ja kolmas. Red Bullin Max Verstappen ajoi uransa ensimm\xc3\xa4isen paalupaikkansa ja oli samalla Formula 1 -historian sadannes paalupaikan ajanut kuljettaja.\n_START_SECTION_\nKilpailu\n_START_PARAGRAPH_\nToro Rosson Albon ja Daniil Kvjat k\xc3\xa4viv\xc3\xa4t kovaa taistelua kesken\xc3\xa4\xc3\xa4n kilpailun alussa ja he vaihtoivat my\xc3\xb6s sijoituksia kesken\xc3\xa4\xc3\xa4n, taistelu p\xc3\xa4\xc3\xa4ttyi lopulta Kvjatin tullessa varikolle vaihtamaan kovemman rengasseoksen. Albon taisteli kilpailun loppupuolella P\xc3\xa9rezin kanssa viimeisest\xc3\xa4 pistesijoituksesta, tilanne ratkesi Albonin ohittaessa P\xc3\xa9rezin rikkoen samalla h\xc3\xa4nen autonsa jousituksen. H\xc3\xbclkenbergin auton asetukset jumiutuivat moottoria suojaavaan turvaj\xc3\xa4rjestelm\xc3\xa4\xc3\xa4n, mink\xc3\xa4 seurauksena h\xc3\xa4n ei kyennyt taistelemaan pisteist\xc3\xa4. _NEWLINE_Bottaksen kilpailu meni pieleen ensimm\xc3\xa4isen kierroksen lukkojarrutuksessa ja osumissaan Hamiltonin ja Leclercin autoihin, joiden seurauksena etusiipi rikkoutui ja h\xc3\xa4n joutui turvautumaan aikaiseen varikkok\xc3\xa4yntiin sijoittuen lopulta kahdeksanneksi. Alfa Romeo Racingin Kimi R\xc3\xa4ikk\xc3\xb6nen taisteli pitk\xc3\xa4\xc3\xa4n kuudennesta sijasta Gaslya vastaan, ja pystyi pit\xc3\xa4m\xc3\xa4\xc3\xa4n Bottaksen takanaan sijoittuen seitsem\xc3\xa4nneksi._NEWLINE_Gaslyn kilpailu vaikeutui pidon puutteeseen ja h\xc3\xa4n oli lopulta kuudes j\xc3\xa4\xc3\xa4den kierroksen tallikaverilleen Verstappenille. Sainz ajoi McLarenille j\xc3\xa4lleen hyv\xc3\xa4n tuloksen sijoittumalla viidenneksi, mutta tallikaveri Norrisin kilpailu meni osittain pieleen ep\xc3\xa4onnistuneen varikkopys\xc3\xa4hdyksen vuoksi. Ferrarin Leclercin ja Vettelin autoissa oli suorituskyvyn puutetta, vaikka Vettel ajoi kolmanneksi ja Leclerc nelj\xc3\xa4nneksi._NEWLINE_Hamilton ja Verstappen taistelivat voitosta viimeisille kierroksille asti. Hamilton voitti lopulta kilpailun, Verstappenin sijoittuttua toiseksi ajaen my\xc3\xb6s kilpailun nopeimman kierroksen.'